               EUROPSKA KOMISIJA
            Bruxelles, 3.9.2021.
            COM(2021) 532 final
            2021/0283(NLE)
            Prijedlog
            ODLUKE VIJEĆA
            o stajalištu koje treba zauzeti, u ime Europske unije, na sedmoj sjednici stranaka Aarhuške konvencije u pogledu predmeta o usklađenosti ACCC/C/2008/32 i ACCC/C/2015/128

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje treba zauzeti u ime Unije na sedmom sastanku stranaka Aarhuške konvencije u vezi s predviđenim donošenjem Odluke VII.8f o usklađenosti Europske unije s njezinim obvezama iz Konvencije.

               2.Kontekst prijedloga

               2.1.Aarhuška konvencija

               Konvencija o pristupu informacijama, sudjelovanju javnosti u odlučivanju i pristupu pravosuđu u pitanjima okoliša („Aarhuška konvencija”)
                  1
                multilateralni je sporazum o zaštiti okoliša sklopljen u okviru Gospodarske komisije Ujedinjenih naroda za Europu (UNECE).

               Europska zajednica odobrila je Aarhušku konvenciju 17. veljače 2005.
                  2
                i nakon potpisivanja objavila deklaraciju
                  3
               . Sve države članice EU-a stranke su sporazuma. Uredbom (EZ) br. 1367/2006 („Aarhuška uredba”) doprinosi se provedbi Konvencije u pogledu institucija i tijela EU-a
                  4
               .

               2.2.Aarhuška konvencija

               Stranke Aarhuške konvencije sastaju se svake četiri godine, a jedna od stalnih točaka dnevnog reda jest usklađenost stranaka s obvezama iz Konvencije. Usklađenost ocjenjuje Odbor za praćenje usklađenosti osnovan na temelju članka 15. Konvencije. Nalazi tog odbora konačni su.

               Nalazi Odbora podnose se na odobrenje na sastanku stranaka Aarhuške konvencije u skladu s 37. pravilom Odluke I/7 o preispitivanju usklađenosti
                  5
               . Ako se odobre, dobivaju status službenog tumačenja Aarhuške konvencije i time postaju obvezujući za stranke i tijela Konvencije.

               Na sastanku stranaka odluke se uglavnom donose konsenzusom. Ako sva nastojanja za postizanje konsenzusa budu uzaludna, odluke o temeljnim pitanjima donose se tročetvrtinskom većinom glasova stranaka koje su prisutne i glasuju
                  6
               . Ako su sve stranke prisutne, EU ima 27 od ukupno 46 glasova.

               Prije sastanka stranaka stajališta EU-a utvrđuju se u Radnoj skupini Vijeća za međunarodna pitanja okoliša.

               2.3.Predviđeni akt Aarhuške konvencije

               Na svojoj sedmoj sjednici od 18. do 20. listopada 2021. stranke Aarhuške konvencije trebaju donijeti Odluku VII.8f o usklađenosti Europske unije s obvezama iz Konvencije („predviđeni akt”).

               Svrha predviđenog akta jest utvrditi je li Europska unija usklađena sa svojim obvezama iz Konvencije, posebno kad je riječ o predmetima ACCC/C/2008/32 i ACCC/C/2015/128, te odrediti uvjete potrebne za osiguravanje usklađenosti i eventualno uvođenje obveza redovitog izvješćivanja i zahtjeva predmetnoj stranci da poduzme hitne mjere kako bi se osigurala usklađenost.

               3.Stajalište koje treba zauzeti u ime Unije

                  Odbor je 17. ožujka 2017. objavio nalaze u pogledu predmeta ACCC/C/2008/32, koji je pokrenula nevladina organizacija (NVO) ClientEarth u vezi s pristupom pravosuđu na razini EU-a
                     7
                  . Odbor je utvrdio da se pravilima Ugovora o pristupu pravosuđu pred sudovima EU-a, kako ih oni tumače, te kriterijima za pristup upravnom nadzoru u okviru Aarhuške uredbe krši Konvencija.

               U odvojenom predmetu u vezi s usklađenosti ACCC/C/2015/128
                  8
               , za koji su nalazi objavljeni 17. ožujka 2021., Odbor je došao do zaključka da je EU prekršio Konvenciju jer javnosti nije omogućio pristup upravnim ili sudskim postupcima radi osporavanja odluka o mjerama državne potpore koje je donijela Europska komisija.

               Komisija je 14. listopada 2020. donijela prijedlog izmjene Aarhuške uredbe
                  9
                i komunikaciju o pristupu pravosuđu
                  10
                i tako se odazvala na nalaze Odbora u vezi s predmetom ACCC/C/2008/32. Riječ je o odgovoru na poziv Vijeća
                  11
                Komisiji da podnese zakonodavni prijedlog i na obveze koje je Komisija preuzela u Komunikaciji o europskom zelenom planu.

                  Kao konačni rezultat zakonodavnog postupka na trijalogu 12. srpnja 2021. postignut je politički dogovor u kojem su uzeta u obzir sva pitanja koja su izazivala zabrinutost Odbora za praćenje usklađenosti u predmetu ACCC/C/2008/32.

                  Predmet ACCC/C/2015/128 odnosi se na izuzeća od državne potpore na temelju Aarhuške uredbe, što nije bio dio prethodno navedenog zakonodavnog prijedloga Komisije. Međutim, na trijalogu održanom 12. srpnja 2021. Komisija je dala izjavu u okviru kompromisa koji je doveo do donošenja revidirane Aarhuške uredbe i u njoj se obvezala da će ocijeniti nalaze u tom predmetu i objaviti rezultate do kraja 2022. Komisija je također izjavila da će do kraja 2023., prema potrebi, predstaviti mjere za rješavanje tog pitanja s obzirom na obveze EU-a i njegovih država članica na temelju Aarhuške konvencije i uzimajući u obzir odredbe prava Unije o državnim potporama.

               Ova se inicijativa odnosi na nacrt odluke Vijeća o navedenim dvama predmetima; u skladu s tim EU može iznijeti zajedničko stajalište na sastanku stranaka od 18. do 20. listopada 2021.

               Kad je riječ o predmetu ACCC/C/2008/32, EU očekuje da će se stranke na sastanku složiti da će mjere EU-a, kad budu donesene i stupe na snagu, osigurati usklađenost s Aarhuškom konvencijom. Budući da je nacrt odluke sa sastanka stranaka pripremljen prije nego što je zakonodavni postupak o Aarhuškoj uredbi formalno okončan, EU će možda trebati zatražiti da se taj nacrt odluke ažurira kako bi se u njemu u potpunosti uzeo u obzir taj vrlo značajan razvoj događaja u EU-u.

               Kad je riječ o predmetu povezanom s državnim potporama, EU će prihvatiti odluku kojom se nalazi primaju na znanje, ali ne odobravaju, te će se tim pitanjem ponovno baviti na sljedećem sastanku stranaka predviđenom za 2025., a u okviru Konvencije će izvješćivati do rokova utvrđenih u izjavi Komisije.

               S obzirom na prethodno navedeno, na predstojećoj sedmoj sjednici stranaka EU bi trebao prihvatiti nalaze u vezi s predmetom ACCC/C/2008/32, podložno odredbama ovog nacrta odluke Vijeća. Nadalje, EU bi trebao primiti na znanje nalaze u pogledu predmeta ACCC/C/2015/128, ali pritom zatražiti da se njihovo odobravanje odgodi za osmu sjednicu stranaka.

               Uz to, ključno je da stranke Konvencije priznaju središnju ulogu nacionalnih sudova EU-a kao redovnih sudova za provedbu prava EU-a
                  12
                i da se sustav za prethodne odluke iz članka 267. UFEU-a prizna kao valjano pravno sredstvo za pristup pravosuđu i pravnoj zaštiti u pitanjima okoliša. To bi se trebalo odraziti u tekstu odluke donesene na sastanku stranaka.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  13
               .

               4.1.2.Primjena na ovaj predmet

               Aarhuška konvencija je tijelo osnovano na temelju sporazuma pod pokroviteljstvom Gospodarske komisije Ujedinjenih naroda za Europu.

               Akt koji se na sastanku stranaka treba donijeti akt je koji proizvodi pravne učinke. Predviđeni akt bit će obvezujući prema međunarodnom pravu u skladu s člankom 15. Aarhuške konvencije i odredbama Odluke I/7 o preispitivanju usklađenosti, a posebno njezinim 37. pravilom
                  14
               .

               Predviđenim aktom ne dopunjuje se niti mijenja institucionalni okvir sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije.

               4.2.2.Primjena na ovaj predmet

               Glavni cilj i sadržaj predviđenog akta odnose se na politiku okoliša.

               Stoga je materijalna pravna osnova predložene odluke članak 192. stavak 1. UFEU-a.

               4.3.Zaključak

               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.

               2021/0283 (NLE)

               Prijedlog

               ODLUKE VIJEĆA

               o stajalištu koje treba zauzeti, u ime Europske unije, na sedmoj sjednici stranaka Aarhuške konvencije u pogledu predmeta o usklađenosti ACCC/C/2008/32 i ACCC/C/2015/128

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Aarhuška konvencija o pristupu informacijama, sudjelovanju javnosti u odlučivanju i pristupu pravosuđu u pitanjima okoliša („Aarhuška konvencija”)
                  15
                odobrena je 17. veljače 2005., u ime Europske zajednice, Odlukom Vijeća 2005/370/EZ
                  16
               .

               (2)U skladu s člankom 10. stavkom 2. Aarhuške konvencije na sastanku stranaka mogu se donositi odluke koje se odnose na usklađenost s obvezama iz Konvencije.

               (3)Na svojoj sedmoj sjednici od 18. do 20. listopada 2021. stranke Aarhuške konvencije trebaju donijeti Odluku VII.8f o usklađenosti Europske unije s njezinim obvezama iz Konvencije, uključujući i nalaze u vezi s predmetima ACCC/C/2008/32 i ACCC/C/2015/128.

               (4)Primjereno je utvrditi stajalište koje treba zauzeti u ime Unije na sjednici stranaka Aarhuške konvencije jer će Odluka VII.8f o usklađenosti Europske unije s njezinim obvezama iz Konvencije biti obvezujuća za Uniju.

               (5)Unija je provela obveze iz Konvencije u pogledu svojih institucija i tijela ponajprije Uredbom (EZ) br. 1367/2006 Europskog parlamenta i Vijeća od 6. rujna 2006. o primjeni odredaba Aarhuške konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša na institucije i tijela Zajednice („Aarhuška uredba”).

               (6)U skladu s člankom 15. Aarhuške konvencije osnovan je Odbor za praćenje usklađenosti s Aarhuškom konvencijom („Odbor”) u čijoj je nadležnosti preispitati poštuju li stranke odredbe Konvencije. Prema 37. pravilu Odluke I/7 o preispitivanju usklađenosti nalazi Odbora moraju se odobriti na sastanku stranaka.

               (7)Unija je 17. ožujka 2017. zaprimila nalaze u vezi s predmetom ACCC/C/2008/32 u pogledu pristupa pravosuđu na razini EU-a
                  17
               . Odbor je u točki 123. nalaza utvrdio da „predmetna stranka ne ispunjava zahtjeve iz članka 9. stavaka 3. i 4. Konvencije u pogledu pristupa javnosti pravosuđu jer se ni Aarhuškom uredbom ni sudskom praksom Suda EU-a ne provode ni poštuju obveze koje proizlaze iz tih stavaka”.

               (8)Tijelima Aarhuške konvencije u deklaraciji se ukazalo na to da EU ponavlja svoju izjavu koju je dao nakon potpisivanja Konvencije da će „institucije Zajednice unutar institucionalnog i pravnog okvira Zajednice primjenjivati Konvenciju u okviru svojih postojećih i budućih pravila o pristupu dokumentima i drugih relevantnih pravila iz prava Zajednice u području na koje se odnosi Konvencija”.

               (9)Postupkom upravnog nadzora na temelju Aarhuške uredbe nadopunjuje se Unijin opći sustav sudskog preispitivanja kojim se javnosti omogućuje preispitivanje upravnih akata izravnim sudskim pobijanjem na razini Unije, konkretno na temelju članka 263. stavka 4. UFEU-a i, u skladu s člankom 267. UFEU-a, na nacionalnim sudovima, koji su sastavni dio Unijina sustava na temelju Ugovorâ. Ključnu ulogu u tom sustavu ima ovlast nacionalnih sudova da od Suda Europske unije traže prethodnu odluku na temelju članka 267. UFEU-a. Prema članku 267. UFEU-a nacionalni sudovi država članica sastavni su dio EU-ova sustava sudske zaštite kao redovni sudovi nadležni za provedbu prava EU-a
                  18
               .

               (10)Uzimajući u obzir pitanja koja su izazivala zabrinutost Odbora u vezi s predmetom ACCC/C/2008/32, Komisija je 14. listopada 2020. iznijela zakonodavni prijedlog
                  19
                s ciljem izmjene Aarhuške uredbe, a suzakonodavci su o njemu postigli neformalni dogovor na trijalogu 12. srpnja 2021. Izmijenjenom Aarhuškom uredbom sad se jamči da je pravo Unije usklađeno s odredbama Aarhuške konvencije o pristupu pravosuđu u pitanjima okoliša na način koji je u skladu s temeljnim načelima prava Unije i njezinim sustavom sudskog preispitivanja.

               (11)Komisija je 16. srpnja 2021. obavijestila Odbor za praćenje usklađenosti o detaljima političkog dogovora, 23. srpnja 2021. proslijedila Odboru pročišćenu verziju teksta nakon što ju je odobrio Coreper i [xxx. listopada 2021.] obavijestila Odbor za praćenje usklađenosti o konačnom ishodu zakonodavnog postupka, uključujući tekst objavljen u Službenom listu Europske unije. Stoga bi u odluci sa sastanka stranaka trebalo pozdraviti te nove mjere i napomenuti da će one, kad stupe na snagu, u potpunosti odgovarati nalazima Odbora za praćenje usklađenosti u predmetu ACCC/C/2008/32.

               (12)U svojim nalazima od 17. ožujka 2021. u vezi s predmetom ACCC/C/2015/128
                  20
                Odbor je došao do zaključka da je EU prekršio Konvenciju jer javnosti nije omogućio pristup upravnim ili sudskim postupcima radi osporavanja odluka o mjerama državne potpore koje donosi Europska komisija.

               (13)Vodeći računa o pitanjima koja su izazivala zabrinutost Odbora i njegovim nalazima u vezi s predmetom ACCC/C/2015/128, Komisija je dala izjavu u okviru kompromisa koji je doveo do donošenja revidirane Aarhuške uredbe i obvezala se da će „analizirati implikacije nalaza i procijeniti mogućnosti koje joj stoje na raspolaganju. Komisija će tu procjenu dovršiti i objaviti do kraja 2022. Komisija će do kraja 2023., prema potrebi, predstaviti mjere za rješavanje tog pitanja s obzirom na obveze EU-a i njegovih država članica na temelju Aarhuške konvencije i uzimajući u obzir odredbe prava Unije o državnim potporama”.

               (14)Nalazi u vezi s predmetima ACCC/C/2008/32 i ACCC/C/2015/128 podnijet će se na sedmoj sjednici stranaka Aarhuške konvencije koja će se održati u listopadu 2021. u Ženevi, u Švicarskoj, u obliku nacrta Odluke VII.8f
                  21
               , čime bi stekli status službenog tumačenja Aarhuške konvencije i stoga bili obvezujući za ugovorne stranke i tijela Konvencije.

               (15)Međutim, kad je riječ o predmetu ACCC/C/2015/128, u skladu s prethodno navedenom izjavom Unija bi se trebala obvezati na analizu implikacija tih nalaza i procjenu mogućnosti koje su na raspolaganju u okviru pravnog poretka EU-a i njegovih posebnosti. Tako bi Komisija bila u mogućnosti dovršiti i objaviti procjenu navedenu u izjavi i prema potrebi predložiti mjere za rješavanje pitanja na koje je ukazao Odbor za praćenje usklađenosti, u rokovima navedenima u izjavi i uzimajući u obzir posebnosti pravnog poretka EU-a kad je riječ o državnim potporama. Stoga Unija ne bi trebala odobriti nalaze u vezi s predmetom ACCC/C/2015/128, nego bi također trebala predložiti da se na sastanku stranaka odobravanje tih nalaza odgodi za osmu sjednicu stranaka,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na sedmoj sjednici stranaka Aarhuške konvencije u pogledu nacrta Odluke VII.8f o usklađenosti Unije s njezinim obvezama iz Aarhuške konvencije u predmetu ACCC/C/2008/32 jest prihvaćanje prethodno navedenog nacrta odluke i odobravanje nalaza. Međutim, Unija bi se trebala pobrinuti da se u odluci uzmu u obzir sljedeće točke:

               –u odluci bi trebalo pozitivno ocijeniti to da je EU poduzeo sve potrebne korake kako bi osigurao usklađenost s nalazima i omogućio javnosti pristup pravosuđu u pitanjima okoliša u skladu s člankom 9. stavcima 3. i 4. Konvencije. U odluci bi isto tako trebalo pojasniti da, nakon što sve odredbe revidirane Aarhuške uredbe stupe na snagu, EU više neće biti neusklađen u predmetu ACCC/C/2008/32,

               –ako se u nacrtu Odluke ponovi odbacivanje postupka prethodne odluke od strane Odbora za praćenje usklađenosti, to bi trebalo odbiti. Ključno je da se u odluci potvrdi središnja uloga nacionalnih sudova EU-a kao redovnih sudova za provedbu prava EU-a i da se sustav za prethodne odluke iz članka 267. UFEU-a prizna kao valjano sredstvo pravne zaštite.

               Članak 2.

               Stajalište koje treba zauzeti u ime Unije na sedmoj sjednici stranaka Aarhuške konvencije u pogledu nacrta Odluke VII.8f o usklađenosti Unije s njezinim obvezama iz Aarhuške konvencije u predmetu ACCC/C/2015/128 trebalo bi biti uvažavanje pitanja koja su izazivala zabrinutost Odbora za praćenje usklađenosti i njegovih nalaza. U odluci bi također trebalo ponoviti tekst izjave koju je Komisija dala na zadnjem trijalogu o reviziji Aarhuške uredbe 12. srpnja 2021.

               Prema toj izjavi:

               „Komisija će se i dalje predano zalagati da EU poštuje svoje međunarodne obveze u pitanjima povezanima s Aarhuškom konvencijom i u tom kontekstu uvažava pitanja koja su izazivala zabrinutost Odbora za praćenje usklađenosti s Aarhuškom konvencijom i nalaze koje je donio 17. ožujka 2021. u vezi s predmetom ACCC/C/2015/128
                  22
                kad je riječ o državnim potporama. U nalazima se EU poziva da poduzme potrebne zakonodavne, regulatorne i druge mjere za izmjenu Aarhuške uredbe ili donošenje novog zakonodavstva Europske unije kako bi se javnosti jasno omogućio pristup upravnim ili sudskim postupcima radi osporavanja odluka o mjerama državne potpore koje donosi Europska komisija na temelju članka 108. stavka 2. UFEU-a, a koje su u suprotnosti s pravom EU-a u području okoliša, u skladu s člankom 9. stavcima 3. i 4. Konvencije.

               Komisija trenutačno analizira implikacije nalaza i procjenjuje mogućnosti koje joj stoje na raspolaganju. Komisija će tu procjenu dovršiti i objaviti do kraja 2022. Prema potrebi, Komisija će do kraja 2023. predstaviti mjere za rješavanje tog pitanja s obzirom na obveze EU-a i njegovih država članica na temelju Aarhuške konvencije i uzimajući u obzir odredbe prava Unije o državnim potporama”.

               Shodno tome, Unija bi se trebala obvezati na analizu implikacija tih nalaza i procjenu mogućnosti koje su na raspolaganju u okviru pravnog poretka EU-a i njegovih posebnosti. Trebala bi se obvezati i na to da tu procjenu dovrši i objavi do kraja 2022. Nadalje, Komisija bi se trebala obvezati da će do kraja 2023., prema potrebi, predstaviti mjere za rješavanje tog pitanja s obzirom na obveze EU-a i njegovih država članica na temelju Aarhuške konvencije i uzimajući u obzir odredbe prava Unije o državnim potporama.

               Tako bi Komisija bila u mogućnosti dovršiti i objaviti procjenu navedenu u izjavi i prema potrebi predložiti mjere za rješavanje pitanja na koje je ukazao Odbor za praćenje usklađenosti u rokovima navedenima u izjavi.

               Stoga Unija ne bi trebala odobriti nalaze u vezi s predmetom ACCC/C/2015/128, nego bi također trebala predložiti da se na sastanku stranaka odobravanje tih nalaza odgodi za osmu sjednicu stranaka.

               Članak 3.

               Ostale manje izmjene u skladu s pristupom iz ove Odluke mogu se dogovoriti usklađivanjem na licu mjesta i s obzirom na moguće pregovore o nacrtu Odluke VII.8f.

               Članak 4.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Kako je objavljeno na internetskim stranicama UNECE-a:

                  http://www.unece.org/fileadmin/DAM/env/pp/documents/cep43e.pdf

                     (2)

                        Odluka Vijeća 2005/370/EZ, SL L 124, 17.5.2005., str. 1.

                     (3)

                        Deklaracija EU-a objavljena je na internetskim stranicama UNECE-a pod naslovom „Declarations and Reservations” („Izjave i zadrške”), vidjeti
                  https://treaties.un.org/Pages/ViewDetails.aspx?src=IND&mtdsg_no=XXVII-13&chapter=27&clang=_en

                     (4)

                        SL L 264, 25.9.2006., str. 13.

                     (5)

                        Dostupno na
                  g0430994.doc (unece.org)

                     (6)

                        Odluka I/1 o Poslovniku (vidjeti posebno 35. pravilo o donošenju odluka), vidjeti
                  http://www.unece.org/fileadmin/DAM/env/pp/documents/mop1/ece.mp.pp.2.add.2.e.pdf

                     (7)

                        Nalazi i savjeti u pogledu predmeta ACCC/C/2008/32 dostupni su na:

                  https://unece.org/env/pp/cc/accc.c.2008.32_european-union
                   i na

                     https://unece.org/env/pp/cc/accc.m.2017.3_european-union

                     (8)

                  https://unece.org/sites/default/files/2021-03/C128_EU_findings_advance%20unedited.pdf

                     (9)

                        COM(2020) 642.

                     (10)

                        COM(2020) 643.

                     (11)

                        Odluka Vijeća (EU) 2018/881 od 18. lipnja 2018. o zahtjevu Komisiji da podnese studiju o opcijama Unije za rješavanje pitanja nalaza Odbora za praćenje usklađenosti s Aarhuškom konvencijom u predmetu ACCC/C/2008/32 te, prema potrebi s obzirom na rezultate studije, Prijedlog Uredbe Europskog parlamenta i Vijeća o izmjeni Uredbe (EZ) br. 1367/2006, ST/9422/2018/INIT, SL L 155, 19.6.2018., str. 6.–7.

                     (12)

                        Mišljenje 1/09, Stvaranje ujednačenog sustava rješavanja sporova koji se odnose na patente, EU:C:2011:123, točka 80.

                     (13)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke 61.–64.

                     (14)

                        Prethodno citirano.

                     (15)

                  http://www.unece.org/fileadmin/DAM/env/pp/documents/cep43e.pdf

                     (16)

                        Odluka Vijeća 2005/370/EZ od 17. veljače 2005. o zaključivanju, u ime Europske zajednice, Konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša (SL L 124, 17.5.2005., str. 1.).

                     (17)

                  http://www.unece.org/fileadmin/DAM/env/pp/compliance/C2008-32/Findings/C32_EU_Findings_as_adopted_advance_unedited_version.pdf

                     (18)

                        Mišljenje Suda 1/09 (puni sastav) od 8. ožujka 2011., u skladu s člankom 218. stavkom 11. UFEU-a, Stvaranje ujednačenog sustava rješavanja sporova koji se odnose na patente, ECLI:EU:C2011:123, točka 80.

                     (19)

                        COM(2020) 642.

                     (20)

                  https://unece.org/sites/default/files/2021-03/C128_EU_findings_advance%20unedited.pdf

                     (21)

                  https://unece.org/environment/documents/2021/08/item-7-b-draft-decision-vii8f-concerning-compliance-european-union

                     (22)

                        Vidjeti
                  https://unece.org/env/pp/cc/accc.c.2015.128_european-union
                  , točku 132.


               EUROPSKA KOMISIJA
            Bruxelles, 26.10.2021.
            COM(2021) 668 final
            2021/0348(NLE)

            Prijedlog
            ODLUKE VIJEĆA
            o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o izmjeni priloga Protokolu o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja („Protokol o odobalnim aktivnostima”)

               OBRAZLOŽENJE

               1.Predmet prijedloga

               Cilj je ovog prijedloga utvrditi stajalište koje treba zauzeti u ime Unije na 22. sastanku ugovornih stranaka Konvencije o zaštiti Sredozemnog mora od onečišćavanja („Barcelonska konvencija”) i njezinih protokola u vezi s predviđenim donošenjem Odluke o izmjeni priloga Protokolu o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja („Protokol o odobalnim aktivnostima”).

               2.Kontekst prijedloga

               2.1.Protokol o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja

               Barcelonska konvencija i njezinih sedam protokola donesenih u okviru Mediteranskog akcijskog plana glavni su regionalni pravno obvezujući multilateralni sporazum o okolišu za Sredozemno more.

               Protokol o odobalnim aktivnostima jedan je od sedam protokola uz Barcelonsku konvenciju. Njime se uređuju svi aspekti odobalnih naftnih i plinskih aktivnosti u Sredozemlju te on uključuje mjere za smanjenje onečišćenja u svim fazama odobalnih aktivnosti i za odgovor na incidente u kojima dolazi do onečišćenja u odobalnom području, uključujući aspekte koji se odnose na odgovornost i naknadu štete.

               Europska unija stranka je Protokola o odobalnim aktivnostima
                  1
               .

               2.2.Sastanak ugovornih stranaka Barcelonske konvencije i njezinih protokola

               Na sastanku ugovornih stranaka Barcelonske konvencije i njezinih protokola okupljaju se ministri i visoki dužnosnici koji predstavljaju sve ugovorne stranke Barcelonske konvencije i njezinih protokola.

               U skladu s člankom 31. Protokola o odobalnim aktivnostima, odredbe Barcelonske konvencije koje se odnose na bilo koji protokol primjenjuju se na taj protokol.

               U skladu s člankom 25. Barcelonske konvencije Europska unija („Unija”) služi se svojim pravom glasa, i to brojem glasova koji je jednak broju njezinih država članica, koje su ugovorne stranke te Konvencije i jednog od njezinih protokola ili više njih. Unija ne ostvaruje svoje pravo glasa kad ga ostvaruju njezine države članice i obratno.

               U skladu s člankom 22. Barcelonske konvencije izmjene se donose tročetvrtinskom većinom glasova ugovornih stranaka predmetnog protokola.

               2.3.Akt predviđen za donošenje na 22.  sastanku ugovornih stranaka Barcelonske konvencije i njezinih protokola

               Na svojem 22. sastanku od 7. do 10. prosinca 2021. ugovorne stranke Barcelonske konvencije i njezinih protokola trebaju donijeti Odluku o izmjeni prilogâ Protokolu o odobalnim aktivnostima, kojim se uređuju svi aspekti odobalnih naftnih i plinskih aktivnosti u Sredozemlju i koji uključuje mjere za smanjenje onečišćenja u svim fazama odobalnih aktivnosti i za odgovor na incidente u kojima dolazi do onečišćenja u odobalnom području („predviđeni akt”).

               Predloženim izmjenama želi se izmijeniti priloge I., II., III., IV. i VII.A Protokolu o odobalnim aktivnostima radi njihova usklađivanja s bitnim regulatornim, znanstvenim i tehničkim razvojem u vezi s odobalnim aktivnostima koji je ostvaren na regionalnoj i globalnoj razini, uključujući relevantne promjene u okviru sustava Mediteranskog akcijskog plana / Barcelonske konvencije.

               Izmjene prilogâ Protokolu o odobalnim aktivnostima bit će obvezujuće za Uniju u skladu s člankom 29. Barcelonske konvencije.

               3.Stajalište koje treba zauzeti u ime Unije

               Više je puta prepoznata potreba za zaštitom morske bioraznolikosti i ekosustava u Sredozemnom moru, među ostalim u pomorskim područjima izvan nacionalnih jurisdikcija.

               Izmjenama prilogâ Protokolu o odobalnim aktivnostima prilozi će se ažurirati radi usklađivanja s bitnim regulatornim, znanstvenim i tehničkim razvojem u vezi s odobalnim aktivnostima koji je ostvaren na regionalnoj i globalnoj razini, uključujući relevantne promjene u okviru sustava Mediteranskog akcijskog plana / Barcelonske konvencije, pri čemu će se posebna pozornost posvetiti razvoju u provedbi pristupa na temelju ekosustava te održivoj potrošnji i proizvodnji.

               S obzirom na 22. sastanak ugovornih stranaka Barcelonske konvencije i njezinih protokola potrebno je donijeti stajalište Unije o predviđenom aktu jer će se njime izmijeniti prilozi Protokolu o odobalnim aktivnostima. Izmjene će biti obvezujuće za Uniju u skladu s člankom 29. Barcelonske konvencije. Budući da će se izmjenama prilogâ ažurirati zahtjevi u pogledu zaštite Sredozemnog mora, izmijeniti međunarodne obveze i ambicije Unije te poboljšati zaštita okoliša, predlaže se da Unija podrži donošenje predviđenog akta.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo.

               4.1.2.Primjena na ovaj predmet

               Sastanak ugovornih stranaka Barcelonske konvencije i njezinih protokola djeluje kao tijelo osnovano na temelju sporazuma, Barcelonske konvencije.

               Predviđenim aktom izmijenit će se prilozi jednom od protokola uz Barcelonsku konvenciju, Protokolu o odobalnim aktivnostima, pa stoga donošenje tog akta proizvodi pravne učinke.

               Predviđenim aktom ne dopunjuje se niti mijenja institucionalni okvir Barcelonske konvencije i njezinih protokola.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zaštitu okoliša.

               Stoga je materijalna pravna osnova predložene odluke članak 192. stavak 1. UFEU-a.

               4.3.Zaključak

               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.

               2021/0348 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o izmjeni priloga Protokolu o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja („Protokol o odobalnim aktivnostima”)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 2013/5/EU
                  2
                sklopila Protokol uz Konvenciju o zaštiti Sredozemnog mora od onečišćavanja („Barcelonska konvencija”) o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja („Protokol o odobalnim aktivnostima”) te je on stupio na snagu 29. ožujka 2013.

               (2)U skladu s člankom 18. Barcelonske konvencije, na sastanku ugovornih stranaka Barcelonske konvencije i njezinih protokola mogu se donijeti izmjene protokolâ Konvencije.

               (3)Na svojem 22. sastanku od 7. do 10. prosinca 2021. ugovorne stranke Barcelonske konvencije i njezinih protokola trebaju donijeti Odluku o izmjeni prilogâ Protokolu o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja („Protokol o odobalnim aktivnostima”).

               (4)Potrebno je utvrditi stajalište koje treba zauzeti u ime Unije na sastanku ugovornih stranaka Barcelonske konvencije i njezinih protokola jer će se Odlukom donijeti izmjene prilogâ Protokolu o odobalnim aktivnostima koje će biti obvezujuće za Uniju.

               (5)Budući da će se predviđenim izmjenama prilogâ ažurirati zahtjevi u pogledu zaštite Sredozemnog mora, utjecati na međunarodne obveze i ambicije Unije te poboljšati zaštita okoliša, predlaže se da Unija podrži donošenje Odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 22. sastanku ugovornih stranaka Barcelonske konvencije i njezinih protokola jest da se podrži donošenje Odluke o izmjeni prilogâ Protokolu o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja („Protokol o odobalnim aktivnostima”).

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 4, 9.1.2013., str. 13.–14.

                     (2)

                        SL L 4, 9.1.2013., str. 13.–14.


               EUROPSKA KOMISIJA
            Bruxelles, 26.10.2021.
            COM(2021) 666 final
            2021/0346(NLE)

            Prijedlog
            ODLUKE VIJEĆA
            o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o izmjeni Priloga Protokolu o sprečavanju i uklanjanju onečišćenja Sredozemnog mora potapanjem otpadnih i drugih tvari s brodova i iz zrakoplova ili spaljivanjem na moru („Protokol o potapanju”)

               OBRAZLOŽENJE

               1.Predmet prijedloga

               Cilj je ovog prijedloga utvrditi stajalište koje treba zauzeti u ime Unije na 22. sastanku ugovornih stranaka Konvencije o zaštiti Sredozemnog mora od onečišćavanja („Barcelonska konvencija”) i njezinih protokola u vezi s predviđenim donošenjem Odluke o izmjeni Priloga Protokolu o sprečavanju i uklanjanju onečišćenja Sredozemnog mora potapanjem otpadnih i drugih tvari s brodova i iz zrakoplova ili spaljivanjem na moru („Protokol o potapanju”).

               2.Kontekst prijedloga

               2.1.Protokol o sprečavanju i uklanjanju onečišćenja Sredozemnog mora potapanjem otpadnih i drugih tvari s brodova i iz zrakoplova ili spaljivanjem na moru

               Barcelonska konvencija i njezinih sedam protokola donesenih u okviru Mediteranskog akcijskog plana glavni su regionalni pravno obvezujući multilateralni sporazum o okolišu za Sredozemno more.

               Protokol o potapanju jedan je od sedam protokola uz Barcelonsku konvenciju. Njegov je cilj provedba svih odgovarajućih mjera za sprečavanje, smanjenje i uklanjanje u najvećoj mogućoj mjeri onečišćenja Sredozemnog mora potapanjem otpada ili drugih tvari.

               Europska unija stranka je Protokola o potapanju
                  1
               .

               2.2.Sastanak ugovornih stranaka Barcelonske konvencije i njezinih protokola

               Na sastanku ugovornih stranaka Barcelonske konvencije i njezinih protokola okupljaju se ministri i visoki dužnosnici koji predstavljaju sve ugovorne stranke Barcelonske konvencije i njezinih protokola.

               U skladu s člankom 15. Protokola o potapanju, odredbe Barcelonske konvencije koje se odnose na bilo koji protokol primjenjuju se na taj protokol.

               U skladu s člankom 25. Barcelonske konvencije Europska unija („Unija”) služi se svojim pravom glasa, i to brojem glasova koji je jednak broju njezinih država članica, koje su ugovorne stranke te Konvencije i jednog od njezinih protokola ili više njih. Unija ne ostvaruje svoje pravo glasa kad ga ostvaruju njezine države članice i obratno.

               2.3.Akt predviđen za donošenje na 22.  sastanku ugovornih stranaka Barcelonske konvencije i njezinih protokola

               Na svojem 22. sastanku od 7. do 10. prosinca 2021. ugovorne stranke Barcelonske konvencije i njezinih protokola trebaju donijeti Odluku o izmjeni Priloga Protokolu o potapanju u pogledu zaštite Sredozemnog mora u najvećoj mogućoj mjeri od onečišćenja potapanjem otpada ili drugih tvari („predviđeni akt”).

               Svrha je predviđenog akta izmijeniti Prilog Protokolu o potapanju u pogledu čimbenika koje treba uzeti u obzir pri utvrđivanju kriterija za izdavanje dozvola za potapanje na moru uzimajući u obzir članak 6. Protokola. Tim se izmjenama uzimaju u obzir odredbe Londonske konvencije iz 1972. i njezina Protokola iz 1996., koji se smatraju globalnim instrumentima kojima se uređuje potapanje otpada i drugih tvari u more te, prema potrebi, Okvirna direktiva o pomorskoj strategiji (MSFD) i pristup temeljen na ekosustavu.

               Izmjene priloga Protokolu o potapanju bit će obvezujuće za Uniju u skladu s člankom 29. Barcelonske konvencije.

               3.Stajalište koje treba zauzeti u ime Unije

               Više je puta prepoznata potreba za zaštitom morske bioraznolikosti i ekosustava u Sredozemnom moru.

               Svrha je predviđenog akta izmijeniti Prilog Protokolu o potapanju u pogledu čimbenika koje treba uzeti u obzir pri utvrđivanju kriterija za izdavanje dozvola za potapanje na moru uzimajući u obzir članak 6. Protokola. Tim se izmjenama uzimaju u obzir Londonska konvencija iz 1972. i njezin Protokol iz 1996., koji se smatraju globalnim instrumentima kojima se uređuje potapanje otpada i drugih tvari u more, te, prema potrebi, Okvirna direktiva o pomorskoj strategiji (MSFD) i njezin pristup temeljen na ekosustavu.

               S obzirom na 22. sastanak ugovornih stranaka Barcelonske konvencije i njezinih protokola potrebno je donijeti stajalište Unije o predviđenom aktu jer će se njime izmijeniti Prilog Protokolu o potapanju, koji će biti obvezujući za Uniju u skladu s člankom 29. Barcelonske konvencije. Budući da će se izmjenama Priloga ažurirati zahtjevi u pogledu zaštite Sredozemnog mora, izmijeniti međunarodne obveze i ambicije Unije te poboljšati zaštita okoliša, predlaže se da Unija podrži donošenje predviđenog akta.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo.

               4.1.2.Primjena na ovaj predmet

               Sastanak ugovornih stranaka Barcelonske konvencije i njezinih protokola djeluje kao tijelo osnovano na temelju sporazuma, Barcelonske konvencije.

               Predviđenim aktom izmijenit će se Prilog jednom od protokola uz Barcelonsku konvenciju, Protokolu o potapanju. Stoga je riječ o aktu koji proizvodi pravne učinke.

               Predviđenim aktom ne dopunjuje se niti mijenja institucionalni okvir Barcelonske konvencije i njezinih protokola.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zaštitu okoliša.

               Stoga je materijalna pravna osnova predložene odluke članak 192. stavak 1. UFEU-a.

               4.3.Zaključak

               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.

               2021/0346 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o izmjeni Priloga Protokolu o sprečavanju i uklanjanju onečišćenja Sredozemnog mora potapanjem otpadnih i drugih tvari s brodova i iz zrakoplova ili spaljivanjem na moru („Protokol o potapanju”)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 77/585/EEZ
                  2
                sklopila Protokol uz Konvenciju o zaštiti Sredozemnog mora od onečišćavanja („Barcelonska konvencija”) o sprečavanju i uklanjanju onečišćenja Sredozemnog mora potapanjem otpadnih i drugih tvari s brodova i iz zrakoplova ili spaljivanjem na moru („Protokol o potapanju”) te je on stupio na snagu 15. travnja 1978.

               (2)U skladu s člankom 18. Barcelonske konvencije, na sastanku ugovornih stranaka Barcelonske konvencije i njezinih protokola mogu se donijeti izmjene protokolâ Konvencije.

               (3)Na svojem 22. sastanku od 7. do 10. prosinca 2021. ugovorne stranke Barcelonske konvencije i njezinih protokola trebaju donijeti Odluku o izmjeni Priloga Protokolu o potapanju u pogledu čimbenika koje treba uzeti u obzir pri utvrđivanju kriterija za izdavanje dozvola za potapanje na moru uzimajući u obzir članak 6. Protokola.

               (4)Potrebno je utvrditi stajalište koje treba zauzeti u ime Unije na sastanku ugovornih stranaka Barcelonske konvencije i njezinih protokola jer će se Odlukom donijeti izmjene Priloga Protokolu o potapanju koje će biti obvezujuće za Uniju.

               (5)Budući da će se predviđenim izmjenama Priloga ažurirati zahtjevi u pogledu zaštite Sredozemnog mora, utjecati na međunarodne obveze i ambicije Unije te poboljšati zaštita okoliša, predlaže se da Unija podrži donošenje Odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 22. sastanku ugovornih stranaka Barcelonske konvencije i njezinih protokola jest da se podrži donošenje Odluke o izmjeni Priloga Protokolu o sprečavanju i uklanjanju onečišćenja Sredozemnog mora potapanjem otpadnih i drugih tvari s brodova i iz zrakoplova ili spaljivanjem na moru („Protokol o potapanju”).

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 240, 19.9.1977., str. 1.–2.

                     (2)

                        SL L 240, 19.9.1977., str. 1.–2.


               EUROPSKA KOMISIJA
            Bruxelles, 26.10.2021.
            COM(2021) 667 final
            2021/0347(NLE)

            Prijedlog
            ODLUKE VIJEĆA
            o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o izmjeni priloga I., II. i IV. Protokolu o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”)

               OBRAZLOŽENJE

               1.Predmet prijedloga

               Cilj je ovog prijedloga utvrditi stajalište koje treba zauzeti u ime Unije na 22. sastanku ugovornih stranaka Konvencije o zaštiti Sredozemnog mora od onečišćavanja („Barcelonska konvencija”) i njezinih protokola u vezi s predviđenim donošenjem Odluke o izmjeni priloga I., II. i IV. Protokolu o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”).

               2.Kontekst prijedloga

               2.1.Protokol o zaštiti Sredozemnog mora od onečišćavanja iz izvora i djelatnosti na kopnu

               Barcelonska konvencija i njezinih sedam protokola donesenih u okviru Mediteranskog akcijskog plana glavni su regionalni pravno obvezujući multilateralni sporazum o okolišu za Sredozemno more.

               Protokol o onečišćavanju s kopna jedan je od sedam protokola uz Barcelonsku konvenciju. Cilj Protokola je provedba svih odgovarajućih mjera za sprečavanje, smanjenje i uklanjanje u najvećoj mogućoj mjeri onečišćenja Sredozemnog mora iz izvora i djelatnosti na kopnu, smanjivanjem i ukidanjem uporabe toksičnih i postojanih tvari navedenih u Protokolu. Protokol o onečišćavanju s kopna stupio je na snagu 1983.

               Europska unija stranka je Protokola o onečišćavanju s kopna
                  1
               .

               2.2.Sastanak ugovornih stranaka Barcelonske konvencije i njezinih protokola

               Na sastanku ugovornih stranaka Barcelonske konvencije i njezinih protokola okupljaju se ministri i visoki dužnosnici koji predstavljaju sve ugovorne stranke Barcelonske konvencije i njezinih protokola.

               U skladu s člankom 16. Protokola o onečišćavanju s kopna, odredbe Barcelonske konvencije koje se odnose na bilo koji protokol primjenjuju se na taj protokol.

               U skladu s člankom 25. Barcelonske konvencije Europska unija („EU”) služi se svojim pravom glasa, i to brojem glasova koji je jednak broju njezinih država članica, koje su ugovorne stranke te Konvencije i jednog od njezinih protokola ili više njih. EU ne ostvaruje svoje pravo glasa kad ga ostvaruju njegove države članice i obratno.

               U skladu s člankom 22. stavkom 3. Barcelonske konvencije izmjene bilo kojeg protokola donose se tročetvrtinskom većinom glasova ugovornih stranaka predmetnog protokola.

               2.3.Akt predviđen za donošenje na 22.  sastanku ugovornih stranaka Barcelonske konvencije i njezinih protokola

               Na svojem 22. sastanku od 7. do 10. prosinca 2021. ugovorne stranke Barcelonske konvencije i njezinih protokola trebaju donijeti Odluku o izmjeni priloga I., II. i IV. Protokolu o zaštiti Sredozemnog mora od onečišćavanja iz izvora i djelatnosti na kopnu („predviđeni akt”).

               Predviđenim aktom želi se uzeti u obzir regulatorni, znanstveni i tehnički razvoj u vezi s izvorima i djelatnostima na kopnu koji je ostvaren na regionalnoj i globalnoj razini, uključujući relevantne promjene u okviru sustava Mediteranskog akcijskog plana / Barcelonske konvencije, pri čemu će se posebna pozornost posvetiti razvoju u provedbi pristupa na temelju ekosustava za postizanje dobrog stanja okoliša Sredozemnog mora.

               Izmjene prilogâ Protokolu o onečišćavanju s kopna bit će obvezujuće za Uniju u skladu s člankom 29. Barcelonske konvencije.

               3.Stajalište koje treba zauzeti u ime Unije

               Više je puta prepoznata potreba za zaštitom morske bioraznolikosti i ekosustava u Sredozemnom moru, među ostalim u pomorskim područjima izvan nacionalnih jurisdikcija.

               Izmjenama priloga I., II. i IV. Protokolu o onečišćavanju s kopna želi se uzeti u obzir regulatorni, znanstveni i tehnički razvoj u vezi s izvorima i djelatnostima na kopnu koji je ostvaren na regionalnoj i globalnoj razini. Predložene izmjene posebno se odnose na ažuriranje u sektorima koji podliježu izradi akcijskih planova i mjera na temelju Priloga I. Protokolu; ažuriranje kategorija tvari u Prilogu I. Protokolu; postroženje odredaba za niz novih elemenata, primjerice buku i umjetno svjetlo, koji se svi trebaju uzeti u obzir tijekom postupka autorizacije na temelju Priloga II. Protokolu. Izmjene Priloga IV. odnose se na primjenu alata za održivu potrošnju i proizvodnju, posebno pristupe kružnog gospodarstva u proizvodnim postupcima.

               S obzirom na 22. sastanak ugovornih stranaka Barcelonske konvencije i njezinih protokola potrebno je donijeti stajalište Unije o predviđenom aktu jer će se njime izmijeniti prilozi Protokolu o onečišćavanju s kopna, koji će biti obvezujući za Uniju u skladu s člankom 29. Barcelonske konvencije. Budući da će se izmjenama prilogâ ažurirati zahtjevi u pogledu zaštite Sredozemnog mora, izmijeniti međunarodne obveze i ambicije Unije te poboljšati zaštita okoliša, predlaže se da Unija podrži donošenje predviđenog akta.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo.

               4.1.2.Primjena na ovaj predmet

               Sastanak ugovornih stranaka Barcelonske konvencije i njezinih protokola djeluje kao tijelo osnovano na temelju sporazuma, Barcelonske konvencije.

               Predviđenim aktom izmijenit će se prilozi jednom od protokola uz Barcelonsku konvenciju, Protokolu o onečišćavanju s kopna. Stoga njegovo donošenje proizvodi pravne učinke.

               Predviđenim aktom ne dopunjuje se niti mijenja institucionalni okvir Barcelonske konvencije i njezinih protokola.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zaštitu okoliša.

               Stoga je materijalna pravna osnova predložene odluke članak 192. stavak 1. UFEU-a.

               4.3.Zaključak

               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.

               2021/0347 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o izmjeni priloga I., II. i IV. Protokolu o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 1999/801/EZ
                  2
                sklopila Protokol uz Konvenciju o zaštiti Sredozemnog mora od onečišćavanja („Barcelonska konvencija”) o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) te je on stupio na snagu 11. svibnja 2008.

               (2)U skladu s člankom 18. Barcelonske konvencije, na sastanku ugovornih stranaka Barcelonske konvencije i njezinih protokola mogu se donijeti izmjene protokolâ Konvencije.

               (3)Na svojem 22. sastanku od 7. do 10. prosinca 2021. ugovorne stranke Barcelonske konvencije i njezinih protokola trebaju donijeti Odluku o izmjeni priloga I., II. i IV. Protokolu o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) kako bi se u obzir uzeo regulatorni, znanstveni i tehnički razvoj u vezi s izvorima i djelatnostima na kopnu koji je ostvaren na regionalnoj i globalnoj razini.

               (4)Potrebno je utvrditi stajalište koje treba zauzeti u ime Unije na sastanku ugovornih stranaka Barcelonske konvencije i njezinih protokola jer će se Odlukom donijeti izmjene priloga I., II. i IV. Protokolu o onečišćavanju s kopna koje će biti obvezujuće za Uniju.

               (5)Budući da će se predviđenim izmjenama priloga I., II. i IV. ažurirati zahtjevi u pogledu zaštite Sredozemnog mora, utjecati na međunarodne obveze i ambicije Unije te poboljšati zaštita okoliša, predlaže se da Unija podrži donošenje Odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 22. sastanku ugovornih stranaka Barcelonske konvencije i njezinih protokola jest da se podrži donošenje Odluke o izmjeni priloga I., II. i IV. Protokolu o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”).

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 322, 14.12.1999., str. 18.-31.

                     (2)

                        SL L 322, 14.12.1999., str. 18.–31.


               EUROPSKA KOMISIJA
            Bruxelles, 26.10.2021.
            COM(2021) 669 final
            2021/0349(NLE)

            Prijedlog
            ODLUKE VIJEĆA
            o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o proglašavanju Sredozemnog mora, u cijelosti, područjem kontrole emisija sumporovih oksida („Med SOx ECA”), u skladu s Prilogom VI. Međunarodnoj konvenciji o sprečavanju onečišćenja s brodova („Konvencija MARPOL”)

               OBRAZLOŽENJE

               1.Predmet prijedloga

               Cilj je ovog prijedloga utvrditi stajalište koje treba zauzeti u ime Unije na 22. sastanku ugovornih stranaka Konvencije o zaštiti Sredozemnog mora od onečišćavanja („Barcelonska konvencija”) i njezinih protokola o odluci da se, na 78. sjednici Odbora za zaštitu morskog okoliša („MEPC”) Međunarodne pomorske organizacije („IMO”), koja će se održati 2022., podnese prijedlog za proglašavanje Sredozemnog mora, u cijelosti, područjem kontrole emisija sumporovih oksida („Med SOx ECA”) zajedno s datumom stupanja na snagu pripadajućih obveza.

               2.Kontekst prijedloga

               2.1.Konvencija o zaštiti Sredozemnog mora od onečišćavanja

               Barcelonska konvencija i njezinih sedam protokola donesenih u okviru Mediteranskog akcijskog plana glavni su regionalni pravno obvezujući multilateralni sporazum o okolišu za Sredozemno more.

               Cilj Barcelonske konvencije je spriječiti, smanjiti, suzbiti i ukloniti onečišćenje Sredozemnog mora i pojačati zaštitu ljudskog zdravlja i morskog okoliša u tom području radi doprinosa njegovu održivu razvoju.

               Europska unija stranka je Barcelonske konvencije (izmijenjene)
                  1
               .

               2.2.Sastanak ugovornih stranaka Barcelonske konvencije i njezinih protokola

               Na sastanku ugovornih stranaka Barcelonske konvencije i njezinih protokola okupljaju se ministri i visoki dužnosnici koji predstavljaju sve ugovorne stranke Barcelonske konvencije i njezinih protokola. Sastanak ugovornih stranaka održat će se od 7. do 10. prosinca 2021. u Antaliji (Turska).

               U skladu s člankom 25. Barcelonske konvencije Europska unija služi se svojim pravom glasa, i to brojem glasova koji je jednak broju njezinih država članica, koje su ugovorne stranke te Konvencije i jednog od njezinih protokola ili više njih. Unija ne ostvaruje svoje pravo glasa kad ga ostvaruju njezine države članice i obratno.

               U skladu s pravilom 43. poslovnika sastanaka ugovornih stranaka Barcelonske konvencije i njezinih protokola, osim ako nije drukčije utvrđeno Konvencijom, protokolima ili referentnim financijskim uvjetima, važne odluke, preporuke i rezolucije donose se dvotrećinskom većinom glasova ugovornih stranaka koje su prisutne i glasuju.

               2.3.Akt predviđen za donošenje na 22.  sastanku ugovornih stranaka Barcelonske konvencije i njezinih protokola

               Na temelju članka 6. Barcelonske konvencije, ugovorne stranke poduzimaju sve mjere u skladu s međunarodnim pravom za sprečavanje, smanjivanje, suzbijanje i u najvećoj mogućoj mjeri uklanjanje onečišćenja područja Sredozemnog mora koje nastaje ispuštanjem iz brodova te za osiguravanje da se u tom području djelotvorno provode propisi o kontroli te vrste onečišćenja koji su općenito priznati na međunarodnoj razini.

               Na temelju članka 18. stavka 1. točke vii. Barcelonske konvencije, na sastanku ugovornih stranaka Barcelonske konvencije mogu se razmotriti i poduzeti bilo kakve mjere koje su potrebne za ostvarivanje ciljeva Konvencije i njezinih protokola.

               Uspostavljanjem područja kontrole emisija sumporovih oksida ostvarili bi se prethodno navedeni ciljevi uvođenjem posebnih zahtjeva za smanjivanje emisija tvari koje onečišćuju zrak iz brodova u Sredozemlju.

               3.Stajalište koje treba zauzeti u ime Unije

               Više je puta prepoznata potreba za zaštitom morske bioraznolikosti i ekosustava u Sredozemnom moru, među ostalim u pomorskim područjima izvan nacionalnih jurisdikcija.

               Emisije tvari koje onečišćuju zrak iz brodova štetno utječu na ljudsko zdravlje i na okoliš. Jedan od načina rješavanja problema emisija iz brodova je proglašavanje Sredozemnog mora područjem kontrole emisija sumporovih oksida („Med SOx ECA”) za koje će se uvesti posebni zahtjevi za smanjivanje emisija iz brodova, u skladu s Prilogom VI. Međunarodnoj konvenciji o sprečavanju onečišćenja s brodova („Konvencija MARPOL”).

               Stajalište Unije nužno je zbog pravno obvezujućih učinaka predviđenog prijedloga. Budući da je prijedlog u skladu s ambicijama Unije o smanjenju onečišćenja i poboljšanju zaštite okoliša, predlaže se da Unija podrži donošenje predviđenog akta.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  2
               .

               4.1.2.Primjena na ovaj predmet

               Sastanak ugovornih stranaka Barcelonske konvencije i njezinih protokola djeluje kao tijelo osnovano na temelju sporazuma, Barcelonske konvencije.

               Predviđenim aktom prijedlog proglašavanja Sredozemnog mora područjem kontrole emisija sumporovih oksida („Med SOx ECA”) podnijet će se na 78. sjednici MEPC-a IMO-a, koja će se održati 2022. Stoga donošenje tog akta proizvodi pravne učinke.

               Predviđenim aktom ne dopunjuje se niti mijenja institucionalni okvir Barcelonske konvencije i njezinih protokola.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zaštitu okoliša.

               Stoga je materijalna pravna osnova predložene odluke članak 192. stavak 1. UFEU-a.

               4.3.Zaključak

               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.

               2021/0349 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o proglašavanju Sredozemnog mora, u cijelosti, područjem kontrole emisija sumporovih oksida („Med SOx ECA”), u skladu s Prilogom VI. Međunarodnoj konvenciji o sprečavanju onečišćenja s brodova („Konvencija MARPOL”)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 1999/802/EZ
                  3
                sklopila izmijenjenu Konvenciju o zaštiti Sredozemnog mora od onečišćavanja („Barcelonska konvencija”), koja je stupila na snagu 9. srpnja 2004.

               (2)Na temelju članka 18. stavka 1. točke vii. Barcelonske konvencije, na sastanku ugovornih stranaka Barcelonske konvencije i njezinih protokola mogu se razmotriti i poduzeti bilo kakve mjere koje su potrebne za ostvarivanje ciljeva Konvencije i njezinih protokola. U skladu s pravilom 43. poslovnika sastanaka ugovornih stranaka, osim ako nije drukčije utvrđeno Konvencijom, protokolima ili referentnim financijskim uvjetima, važne odluke donose se dvotrećinskom većinom glasova ugovornih stranaka koje su prisutne i glasuju.

               (3)Na svojem 22. sastanku od 7. do 10. prosinca 2021. ugovorne stranke Barcelonske konvencije i njezinih protokola trebaju donijeti Odluku o podnošenju prijedloga na 78. sjednici Odbora za zaštitu morskog okoliša („MEPC”) Međunarodne pomorske organizacije („IMO”), koja će se održati 2022. Prijedlogom se Sredozemno more u cijelosti proglašava područjem kontrole emisija sumporovih oksida („Med SOx ECA”) te se utvrđuje datum stupanja na snagu.

               (4)Potrebno je utvrditi stajalište koje treba zauzeti u ime Unije na sastanku ugovornih stranaka Barcelonske konvencije i njezinih protokola jer će se predviđenom Odlukom podnijeti prijedlog na 78. sjednici MEPC-a IMO-a, u ime organizacije čija je Unija stranka, o proglašavanju Sredozemnog mora, u cijelosti, područjem kontrole emisija sumporovih oksida („Med SOx ECA”), pa stoga njezino donošenje proizvodi pravne učinke.

               (5)Budući da će se predviđenom Odlukom ažurirati zahtjevi u pogledu zaštite Sredozemnog mora, u skladu s ambicijom Unije za smanjivanje onečišćenja u morskom okolišu i zaštitu ljudskog zdravlja, predlaže se da Unija podrži donošenje Odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 22. sastanku ugovornih stranaka Barcelonske konvencije i njezinih protokola jest da se podrži donošenje Odluke da se, na 78. sjednici Odbora za zaštitu morskog okoliša („MEPC”) Međunarodne pomorske organizacije („IMO”) podnese prijedlog za proglašavanje Sredozemnog mora, u cijelosti, područjem kontrole emisija sumporovih oksida („Med SOx ECA”) zajedno s datumom stupanja na snagu.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 322, 14.12.1999., str. 32.–43.

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (3)

                        SL L 322, 14.12.1999., str. 32.–43.